Ix-xogħol ta’ rijabilitazzjoni tal-Magħtab se jibqa’ għaddej kif ippjanat bħala parti minn proġett iffinanzjat mill-Unjoni Ewropea. Dan qalu fi stqarrija l-Ministru tal-Ambjent Leo Brincat b’reazzjoni għal dikjarazzjonijiet li saru ilbieraħ mill-Partit Nazzjonalista fejn ikkritikat lill-Gvern li mhux se jkompli bil-pjan tal-amministrazzjoni preċdenti li jagħmel park għall-familja f’dik li kienet il-miżbla tal-Magħtab. Il-Ministeru tal-Ambjent qal li l-Oppożizzjoni tal-lum, meta kienet fil-Gvern, kienet wegħdet tibni park għall-familja li kellu jkun b’riħa ta’ fwieħa. Qall li dan il-proġett kien ibbażat biss fuq diskors għax la qatt ħarġu tenders għal dan il-park u wisq aktar saru studji dwar il-vijabbilita tal-park mill-aspett ta’ saħħa ambjentali. Apparti dan kien intqal biss li dan il-proġett ikun jista jitwettaq mis-sena 2027 ‘il quddiem. Il-Gvern qal li r-riabiliazzjoni tal-Magħtab se tkompli billi fost oħrajn jiġu capped il- landfills li m’għadhomx jintużaw u afforestazzjoni ta’ żoni differenti fil-Magħtab. Bħalissa qal li għaddejjin ukoll diskussjonijiet inter-ministerjali dwar diversi alternattivi li jistgħu jiġu kkunsidrati għal iktar rijabilitazzjoni tas-sit. Il-Gvern qal li b’differenza mill-amministrazzjonijiet preċedenti, qiegħed iwettaq dak li wiegħed fil-manifest elettorali tiegħu u għalhekk se jkun qed jiddenfitika x’passi għandhom jittieħdu biex jindirizza l-problema tal-irwejjaħ, u problemi oħra, li għadhom jolqtu kemm lir-residenti kif ukoll li kull min ikun għaddej mill-viċinanzi. Il-Gvern żied jgħid li se janaliżża kull alternattiva skont il-vijabbilta tagħha u kif diġà ntqal mill-Kap Eżekuttiv tal-Wasteserv, wara li jittieħdu l-kunsiderazzjonijiet kollha fosthom li l-miżbla tal-Magħtab ingħalqet biss fis-sena 2004 u għalhekk għad hemm gassijiet li qed jiġu ttrattati; li tmiss mal-Magħtab hemm il­-faċilita tal-Għallis li titqies bħala żona ambjentalment perikoluża; u li l-Wasteserv qegħda tibni l- Malta North Project li se jibda jitħaddem f’Jannar 2016 u li jaffettwa l-immaniġjar tal-inħawi. Żied jgħid li kif kommess fil-manifest elettorali tiegħu, il-Gvern ipoġġi s-saħħa ambjentali bħala punt fokali fid-deċiżjonijiet li jittieħdu. Għalhekk, qal li b’serjeta u responsabbilita, din l-amministrazzjoni se tagħmel l-għażliet fil-mument opportun biex, bl-istudji kollha neċessarji u mingħajr ma jkun hemm telf ta’ fondi Ewropej, il-Magħtab tkun rijabilitata bl-aktar mod sostenibbli.